hongu skalay na tminun qwani ro knbaqan hminas llyung

hongu skalay na tminun qwani ro knbaqan    hminas llyung

cquliq na ita Tayal garing cyunga ga mqyanux cqa rgyax, knbawiq rgyax, iyik qongu rgyax, 

ro piyux gong. ro smoya hminas llyung ro musa qmalup ro smyaka lpyung ini ga mqumah, 

nanu mica qa klayan na bheci qa hongu na tminun qwani. ro qutux hongu qani ga ini naha cukaw baliq, 

ro ini cukaw semento, qabax ga spuwah naha qwani ro qhoniq. ro hongu na skalay qwani qani ga knbaqan na bnheci ta, qani ga cnngusan na pkraxan na ita Tayal uyi.

cyunga ga, kbalay qutux hongu ga tyaba calay na yaw maki qalang. msli mlahuy qabax mrhow ha, ro gmwayax naha kbalay te inu. 

gnwayax n’inu yaw qani siga blaq mnglung, siga hkangi binah na maki tyaba qhoniq ini ga tyaba na qhoniq, baha hmcwa qaca ga stman na hongu cqaca. 

kruma bnheci ga tayux naha rnkyasan na llyung, maha ni tyaba ciyan qsyan, ini ga mhnuk ciyan rroq lga, pyugan naha ki’an la. 

kmayal qa bnheci maha “mtru hongu lga blaq qnxan cquliq la”

gnwahan naha inu lro qmasux qa qabax cquliq la. sening mrkyas ga musa rgyax magal qwani, ro kneril hiya lga myunbi nnqin la. 

ro bnheci nah lga mtama kya ro kmayal maha musa mcwa musa mcwa, ini ga innori naha uyi. 

yaw magal qwani qani siga baqun su qabax knbaqan na k’man, 

kruma ga mhnuk qwani, kruma ga mhetun qwani, yopik ciyan lga baq pahux, qthuy ciyan lga ini naha thuyay mhul. 

hminas piyux cquliq mwra ga qwani, baha hmcwa blaq he nya ro knbsyaq hayi rwa’an. rom agal qwani qaca lro siga helax hayi pbyulaq, ro aliy pshoyu, 

ro pgyan wagi. ro xqayus na qwani ga hminas blaq mrwa, baha hmcwa nyan maki kinhnuk nya na. ro ryax cqaca lga siga helax mkrrax mtiyaw, ima musa magal qwani, ima musa mhul, ima musa tlamang, qabax yaw qani ga cnbcyan naha. yaw qani ga si ktayux maha gaga snibin bnheci ta qani ga maki cqa qnxan na ita Tayal.

ro pincqrux na hongu ga saying qthuy na qwani, psyan naha syax nya. ro cquliq Tayal ga s’agal naha na tminun yopik qwani, ro knalay naha qplan ro syan qba ca, 

qutux qutux blequn naha mhul. qutux qutux mumu siga klokah ro hetun, mica qa ini ptakuy. ro masoq su kbalay hongu qaca lro, 

siga tlaman hkangi cikay, te qsuw ga bnheci, 

ro sening musa. ro pungan naha hngyang hongu ca lro ktalan naha hongu ca eta ini pahux. maha ni qwani ca paq paq paq lga hetun ciyan la, siga pshnuk cikay, 

maha ni tyaba ciyan miyuy hongu lga, imi nya ga ini ktru, siga twangan loyi qwani, qabax knbaqan qani siga spuwah qba ro sktayux na roiyq nanak.

masoq kbalay hongu ca lro, maki qutux r’tung na gaga knalay naha. psyan naha qwaw trakis ro 
binro, 

eta klhangan naha na yaba utux kayal. te qsuw musa hkangi hongu ryax qaca ga, pqasun calay inlungan qa qabax cquliq qalang. 

qaca ga iyat maha helax pinhknyan babaw nya. qaca ga giwan nyan msqutux inlungan qabax cquliq. kmayal kryyax qa bnheci maha “hongu qani ga iyat qwani nanak qani ga qutux inlungan ta”

ro piyux gaga calay qa hongu qwani. ana ta pktylyum maki cqa hongu, ro ta s’iyuy, ro ta cisan uyi. minqutux ga ini hnasi kpiyux cquliq, baha hmcwa ini nya thyayi mpanga. maha ni maki laqi smoya hkangi hongu ga, 

si ga cbing qba yaya yaba. ro trang qwalax krryax kayal ro tyaba qsya ga, ktalan na qabax cquliq qa kakay hongu, maha ni qenu nyan mhnuk lga kbalay naha loyi. 

nanu mica qa trang p’iyux kayal lga kbalay hongu qa cquliq qalang ini ga pyugun naha xqayus na qwani. qabax yaw qani ga iyat maha ima musa t’tun, 

smoya naha nanak. baha hmcwa hongu qani ga aro ni qabax cquliq, nanu mica qa qutux inlungan naha.

mehong lga nyan mwah qa sexu na Ipun la, ro kbalay naha hongu tecyu. ro qutux hongu qani ga piyux cquliq thuyay hmkangi kya, 

ro bsyaq cukaw uyi. ana maha kya ga ini krpyut hongu qwani myan. baha hmcwa pqbaqan cami kya.

mwani piyux pqwasan biru ga nyan psbaq laqi kinbaqan na son nanu kbalay hongu qwani. 

ro rayun bnheci qa naha musa rgyax cbaqan naha ma son nanu pcpung qenu qu qwani ro son nanu mmumu, ro ktalan naha kingawah nya. 

kruma pqwasan biru s’agal naha cipaq na ppsulung, ktalan naha maha qenu qa hminas ktru. maki cquliq kmayal maha pqbaqan hongu qwani 

qani ga hminas blaq musa msqutux inlungan, baha hmcwa ini krrax lga ini naha thuyay masoq la.

ro psbaqan cami nya hongu utux maha son nanu msrroq inlungan skrua rrgyax ta. ini hmut magal qwani qani, 

baha hmcwa siga hngwaw cikay rgyax ta. kruma qalang ga suqun naha magal qwani lga pmuya naha xqayus na qwani la, maha kya lga maki qwani qa laqi knbahan lro. 

yaw na hongu qwani qani giwan nyan t’nun cami maha “spuwah ta rrgyax qabax k’man qani nanu mica qa musa ta pngsa uyi” mica qa yaw hongu qwani qani ga iyat kinbaqan nanak, maki uyi gaga nya.

mwani lga piyux hongu qwani rwa’an naha mgayan mcisan la. mwah psyasing ro mcisan qa cquliq, ana ga t’nun mu naha “laxi hmut topaw, 

ta hriqi, hongu qani ga maki insuna nya” kruma qalang ga t’aring naha kbalay hongu maki cqa sqasan ryax loyi, teta pqbaqun qa sening mrkyas, 

ro tata kahul tanux mwah na cquliq ga qbaqun naha qa kinbaqan na bnheci myan. 

ro pqwas naha ro pqiyu yaw cyunga, ro qmasux nniqun. qaca ga iyat nanak pktayux, qaca ga mubuy gaga.

sexu myan mwani ga nyan mkrax smku qutux knbaqan qani uyi. kruma maki cqa hlangan naha, cquliq Tayal siga lama biru lalu musa magal qwani, 

ro pqiyu maha pisa galun su, ru cyan maki inu. maha kya ga smoya maha musa mlahang gaga ro rgyax ta. 

nyan myan baqun maha son nanu cukaw xqayus na qaya musa cpung inblaq na hongu qani, nanu mica qa hongu qani ga maki rnkyasan cyunga, ro mtnaq uyi pnpngan mwani.

maki inlungan myan qani ga, hongu qwani qani ga iyat maha knbsyaq nanak, siga baqun mrwa mwani na. 

buyan nya inlungan cquliq ro buyan nya cquliq ki rgyax. maki cqa inlungan myan ga nyan cami mnglung maha “hongu ga nyan mcka ryaniq, ro maki cka inlungan uyi”. 

nanu psbaqan cami nya maha son nanu mkrrax mtiyaw ro msrroq inlungan, ro ms’su inlungan.

ana mwani maki hongu tecyu ro hongu semento ga, nyan cami snibin kntayux na hongu qwani na. 

baha hmcwa qaca ga knbaqan snibin na bnheci myan, ro kntayux na cquliq Tayal skura rgyax ro llyung. 

baqun myan maha son nanu tminun ro kbalay ro mlahang lga qutux hongu qani ga ini phuqil ski yunga la.

zyuwaw na:ke na cquliq Tayal